ते इसै डरै मुजब गै ओ सारें दे हिस्से दा भत्त खाई गेई ही । हून उसदी समझै च नेहा आवा करदा जे इस घरै च रवै बी तां किआं ? बच्चें दी पालमा होई चुकी दी ही ते कायदे मताबक ओ उसदे बच्चें थोड़े हे, ओ ते त्रलोके दे हे। जेकर सस्स सौरा जां ग्रां दे पैंच उनेंगी लेई बी जान दिंदे तां उनेंई ओ लेई कुत्थें जाई सकदी ही ? उऐ गल्ल जे आपी गी थार नेईं पंज पीर साथ आंपू भिक्ख मंगदी जां उनेईं भिक्खा लांदी ? फी बन्ता, सैन्ता ते उस दी स्हाड़ सम्हालै दी, दिक्ख-भास दी मुथाजी ऐ ही। इक केड़े गी छोड़ने दा ख्याल करदी तां दूई पसली च पीड़ होन लगदी। नां ओ इन्ने निक्के हे जे उनेईं साथें लेई जंदी, ते नां गै एड्डे बड्डे हे जे उनेईं छोड़ियै जाई सकदी।